PANASZKEZELÉSI SZABÁLYZAT
AVIAN Care Korlátolt Felelősségű Társaság (a továbbiakban: Szolgáltató)

A Szolgáltató a jelen Szabályzatban tájékoztatja pácienseit, ügyfeleit a panaszügyintézés részletes szabályairól.
Panasz: a panasz olyan kérelem, amely a szolgáltatást nyújtó által nyújtott szolgáltatással kapcsolatosan bármilyen igényt, követelést, véleményt, észrevételt fogalmaz meg különösen, de nem kizárólagosan annak minőségére, hibájára, teljesítési határidejére vonatkozóan.
Az Ügyfél jogosult a Szolgáltatónál az egészségügyi ellátással kapcsolatban panaszt tenni, a Szolgáltató pedig köteles a megtett panaszt kivizsgálni, és ennek eredményéről a panaszt bejelentő személyt a lehető legrövidebb időn belül, de legfeljebb 30 (harminc) munkanapon belül írásban tájékoztatni. 
Jelen Szabályzat által biztosított eljárásrend nem zárja ki az Ügyfél azon jogát, hogy külön jogszabályban meghatározottak szerint – a panasz kivizsgálása érdekében – panaszával más szervhez forduljon.
A Panaszkezelési Szabályzat elérhető a Szolgáltató honlapján, valamint a székhelyén. A Szabályzatot az Ügyfél  kérése esetén át kell adni / meg kell küldeni elektronikus úton az Ügyfélnek. 
Hatály:
· jelen szabályzat területi hatálya kiterjed mindazon helyszínekre, ahol a a Szolgáltató szolgáltatást nyújt.
· személyi hatály pedig kiterjed a Szolgáltatóval munkaviszonyban, illetve egyéb jogviszonyban álló dolgozókra, akik a munkájuk során az eljárást alkalmazzák, vagy akikre az eljárás által rögzített követelmények vonatkoznak, valamint a szolgáltatást igénybe vevőkre, páciensekre.
Jogszabályi háttér: Az egészségügyről szóló, 1997. évi CLIV. Törvény - 29. § rendelkezik a beteg panaszainak kivizsgálásáról, mint főszabály.

Panasz benyújtása
Lehetséges szóban és írásban (postai úton vagy emailben), illetőleg telefonon a Szolgáltató alábbi elérhetőségeire címezve
név: AVIAN Care Korlátolt Felelősségű Társaság
székhely: 1095 Budapest, Soroksári út 48. 
a panaszügyintézés helye: 1095 Budapest, Soroksári út 48. 
elektronikus levelezési cím: 
telefonszáma: 
A panasz akkor vizsgálható ki, ha a bejelentés tartalmazza az alábbiakat: 
· sérelmezett esemény, a panasz lényegének ismertetése
· sérelmezett ellátás időpontja és helye
· Ügyfél azonosításához szükséges információk (név, születési idő, lakcím, TAJ szám)
· Ügyfél postai vagy elektronikus elérhetőségét
Abban az esetben, ha a panasz nem tartalmazza ezen információkat, akkor a Szolgáltató köteles egyeztetni az Ügyféllel a panasz hiányos beérkezését követő 5 munkanapon belül. Ha a Szolgáltató a kérdésre nem kap választ, vagy ha továbbra sem derül ki a hiányzó információ, akkor a Szolgáltatónak a panaszt nem áll módjában kivizsgálni.
Amennyiben minden információ rendelkezésre áll a panasz kivizsgálásához, a Szolgáltató a panasz vagy a hiányzó adatok ügyfél általi pótlását követő 5  munkanapon belül a panaszt nyilvántartásba veszi, egyedi azonosítószámmal látja el, és erről visszajelzést küld az Ügyfél részére. A visszajelzés keretében a Szolgáltató tájékoztatja a panaszost, hogy jogában áll a kivizsgálással párhuzamosan a panaszkezelést más intézménynél/hatóságnál/szervnél is kezdeményezni. A visszajelzés a dokumentáció részeként megőrzésre kerül.
A benyújtott panaszról a Szolgáltató jegyzőkönyvet vesz fel, amely tartalmazza az alábbiakat: 
· az ügyfél (panasztevő) neve, lakcíme,
· a panasz előterjesztésének helye, ideje, módja,
· a panasz részletes leírása, a panaszos által bemutatott iratok, dokumentumok és egyéb bizonyítékok jegyzéke
· a jegyzőkönyvet felvevő személy és – telefonon vagy egyéb elektronikus hírközlési szolgáltatás felhasználásával közölt szóbeli panasz kivételével – a panasztevő aláírása
· a jegyzőkönyv felvételének helye, ideje
· telefonon vagy egyéb elektronikus hírközlési szolgáltatás felhasználásával közölt szóbeli panasz esetén a panasz egyedi azonosítószáma.
Panasz kivizsgálása
A Szolgáltató minden panaszt kivizsgál, kivéve azt, amely hiányosan került benyújtásra, és a hiányok pótlására vonatkozó felhívásban szereplő idő elteltét követően sem került kiegészítésre a panasz. 
A panaszkivizsgálás a Szolgáltató ápolási vezetőjének hatáskörébe tartozik. A Szolgáltató a válaszadás előtt jogi konzultációt vehet igénybe. A kivizsgáláshoz felhasználhatók az egészségügyi dokumentáció, az ellátásra vonatkozó jogszabályok, protokollok, eljárásrendek, irányelvek, etikai szabályok, a releváns szakirodalom. 
A panasz érdemi megválaszolása
A Szolgáltatónak a panasz beérkezésétől számítva legfeljebb 30 (harminc) munkanap áll rendelkezésére a panasz érdemi megválaszolására. A vizsgálat eredményét a Szolgáltató az Ügyféllel írásban közli. 
A Szolgáltató válaszában rögzítésre kerül a panaszkivizsgálás eredménye és a panaszbejelentéssel összefüggésben meghozott esetleges intézkedések. 
Amennyiben a Szolgáltató a benyújtott panaszt elutasítja, köteles azt indokolnia.  A panasz elutasítása esetén a Szolgáltató a panaszost írásban tájékoztatja arról, hogy panaszával – annak jellege szerint – mely hatóság vagy békéltető testület eljárását kezdeményezheti. A tájékoztatásnak tartalmaznia kell továbbá az illetékes hatóság, illetve a fogyasztó lakóhelye vagy tartózkodási helye szerinti békéltető testület székhelyét, telefonos és internetes elérhetőségét, valamint levelezési címét. A tájékoztatásnak arra is ki kell terjednie, hogy a Szolgáltató a fogyasztói jogvita rendezése érdekében igénybe veszi-e a békéltető testületi eljárást. 
A panaszról felvett jegyzőkönyvet és a panaszra adott választ a Szolgáltató öt évig köteles megőrizni.  

